Տարիներ առաջ դիզայն-ստուդիա ունեի, որտեղ մերժվում էին ծրագրավորման և վեբ-դիզայնի բոլոր պատվերները. մենք մասնագիտացած էինք գրաֆիկական և պոլիգրաֆիական դիզայնի ոլորտում: Հետո հասկացանք, որ հաճախորդները ցանկանում են հենց մեզ հետ համագործակցել ու որոշեցինք «օգնության կանչել» ծրագրավորող ընկերներին: Որոշ ժամանակ անց ոլորտում հմտացանք՝ միաժամանակ պարզելով, որ հենց ծրագրավորման պատվերները ֆինանսական տեսանկյունից ավելի հետաքրքիր են: Հիմնեցինք NA Soft կազմակերպությունը: Հետո հասկացանք, որ սեփական արտադրանք ունենալն է°լ ավելի ձեռնտու է, և կազմեցինք մոտ 250 կետից բաղկացած նախագծերի ցանկ, որոնք պետք է իրականացնեինք՝ նպատակ ունենալով Հայաստանում զարգացնել էլեկտրոնային կոմերցիան: Բայց չկա էլեկտրոնային փող, չկա նաև կոմերցիա. հենց այս անհրաժեշտությունն էլ իրականություն դարձրեց մեր 250 կետանոց ցանկի ամենաառաջին նախագիծը՝ Idram -ը: Ուսումնասիրելով PayPal-ի, Yandex Money-ի փորձը՝ 2004 թվականին գործարկվեց Idram-ը՝ Հայաստանի ամենախոշոր էլեկտրոնային փող թողարկող համակարգը, որի ամսական շրջանառությունն արդեն գերազանցում է երեք միլիարդ դրամը: Ի դեպ, մենք երկու-երեք ամսում ստեղծեցինք նաև էլեկտրոնային փողերի փոխանակման կետ, որտեղ ընդամենը երկու աշխատող ունեինք և ամսական մի քանի հազար դոլար եկամուտ: Նախկինում սովոր էինք «Չկա պատվեր, չկա փող» տարբերակին, իսկ այստեղ այդպես չէր: Հասկացանք, որ հենց այսպիսի բիզնեսներ են պետք, որոնք չեն խլում ժամանակ, բերում են ֆինանսական օգուտ և զուգահեռաբար հնարավորություն են տալիս զբաղվել այլ գործերով: